Qərarları tövsiyə xarakteri daşıyan müvəkkil fəaliyyətini prokurorluq, ədliyyə, daxili işlər orqanları və başqa dövlət qurumları ilə sıx əməkdaşlıqda qurmuşdur. Prokurorluq orqanları ilə bağlı müvəkkilin ünvanına 415 şikayət daxil olmuşdur. Prokurorluq orqanlarının fəaliyyəti ilə bağlı və həmçinin ibtidai istintaqla əlaqədar digər şikayətlər üzrə prokurorluğa 632 sorğu göndərilmişdir. Müvəkkil tərəfindən şikayətlərdə əks etdirilmiş halların yoxlanılması ilə bağlı verilmiş tapşırıqlardan sonra bir sıra hallarda əsassız olaraq cinayət işlərinin başlanmasının rədd edilməsinə dair qəbul edilmiş qərarlar ləğv edilmiş və material əlavə araşdırmaya qaytarılmışdır. Lakin bu zaman hərtərəfli, tam və obyektiv araşdırma aparmamış və nöqsanlara yol vermiş tədqiqatçı və müstəntiqlərə qarşı heç bir əməli tədbir görülməmişdir. Odur ki, yerli prokurorluq orqanları tərəfindən müvafiq sahəyə prosessual rəhbərlik daha da gücləndirilməlidir.